ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՈՒՂԵՐՁԸ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ՕՐՎԱ ԱՌԹԻՎ

Տեղական ինքնակառավարման մարմինների հարգելի՛ գործընկերներ.

Շնորհավորում եմ բոլորիս Տեղական ինքնակառավարման մարմինների օրվա առթիվ։

Մենք բարդ ու պատվաբեր առաքելություն ենք իրականացնում` լինելով քաղաքացու և պետության անմիջական կապող օղակը:

Պետությունն ուժեղ է ուժեղ համայնքներով, իսկ երկրի կայունության հիմքը զարգացած ու կազմակերպված համայնքներն են։

Շուրջ երեք տարի է, ինչ խոշորացման արդյունքում ձևավորվել է Արթիկ համայնքը։ Արդյունքում` համայնքի տնտեսական ներուժը մեծացել է, ընդլայնվել են կարողությունները։ Պետություն-համայնք համագործակցության արդյունքում պետական և սուբվենցիոն ծրագրերի մշակումն ու իրականացումը դարձել է ավելի արդյունավետ։ Արթիկ համայնքի գյուղերի վարչական կենտրոնների համար ավելի հասանելի են դարձել ծառայությունների թվային տարբերակով մատուցումը` նպաստելով բնակավայրերի համաչափ զարգացմանը։

Արթիկը զարգացման տեսլականով վառ օրինակ է, որ միայն ապահով, բարեկեցիկ ու առողջ միջավայրով համայնքը կարող է ամուր հենարան լինել պետության համար և ամրացնել քաղաքացու` սեփական հողում ապրելու և արարելու ձգտումը:

ՏԻՄ հարգելի՛ ներկայացուցիչներ, սիրելի՛ գործընկերներ, համոզված եմ, որ մեր առաքելությունն է վստահորեն կյանքի կոչել այս գաղափարը` հանուն ավելի կայուն և բարեկեցիկ հասարակության, ավելի ուժեղ համայնքի ու պետության:

Կրկին շնորհավորում եմ բոլորիս այս օրվա առթիվ` մաղթելով հաջողություններ, ամուր կամք և հաստատակամություն մեր պատասխանատու աշխատանքում։